25. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 112 της 6/27 Φεβρ. 1961 (ΦΕΚ Α΄ 28) Περί εξετάσεων εις την ξένην γλώσσαν των δι’ ανωτάτας σπουδάς μεταβαινόντων εις το Εξωτερικόν αποφοίτων Μέσης Εκπαιδεύσεως. Έχοντες υπ’ όψει το άρθρ. 33 του υπ’ αριθ. 3974/59 Ν.Δ/τος και την υπ’ αριθ. 619/1960 γνωμοδότησιν του Συμβουλίου Επικρατείας, προτάσει του Ημετέρου επί της Εθνικής Παιδείας και Θρησκευμάτων Υπουργού, απεφασίσαμεν και διατάσσομεν: Άρθρ.1.-1.Οι βουλόμενοι να φοιτήσουν εις Ανώτατα Εκπαιδευτικά Ιδρύματα της Αλλοδαπής απόφοιτοι των σχολείων Μ.Ε., ίνα τύχουν συναλλάγματος και αναβολής κατατάξεως εις τον στρατόν, δέον να κέκτηνται βεβαίωσιν εμφαίνουσαν την κατάρτισιν αυτών εις την γλώσσαν της χώρας εις Ίδρυμα της οποίας προτίθενται να φοιτήσουν. Άρθρ.2.-1.Η βεβαίωσις αύτη χορηγείται κατόπιν εξετάσεων διεξαγομένων υπό των Φιλοσοφικών Σχολών των Πανεπιστημίων Αθηνών και Θεσσαλονίκης και ενώπιον Επιτροπών, συγκροτουμένων κατ’ έτος υπό του Κοσμήτορος της οικείας Σχολής, εκ Καθηγητών των παρ’ εκάστη τούτων λειτουργούντων τμημάτων ξένων γλωσσών ή των αναπληρωτών αυτών και τούτων μη υπαρχόντων ή μη επαρκούντων εξ άλλων καθηγητών των εν λόγω γλωσσών. Το αυτό ισχύει και δια τας λοιπάς ξένας γλωσσάς, δι’ ας δεν λειτουργούν ειδικά τμήματα παρά ταις ανωτέρω Σχολαίς. Άρθρ.3.-1.«Αι εξετάσεις ενεργούνται τετράκις του έτους, ήτοι κατά το από 10-20 Ιανουαρίου, 1-10 Απριλίου, 1-10 Ιουλίου και 1-10 Νοεμβρίου χρονικόν διάστημα». Η παρ. 1 τροποποιηθείσα αρχικώς δια του Β.Δ. 191/1963 (ΦΕΚ Α΄ 42), αντικατεστάθη ως άνω δια του Β.Δ. 190/1965 (ΦΕΚ Α΄ 47). 2.Οι υποψήφιοι δέον να υποβάλουν, πέντε τουλάχιστον ημέρας προ της ημέρας ενάρξεως των εξετάσεων εκάστης περιόδου, σχετικήν αίτησιν, συνοδευομένην υπό υπευθύνου δηλώσεως, εις ην να δηλούται η χώρα και το ίδρυμα εις ο προτίθενται να φοιτήσουν και γραμμάτιον καταθέσεως εις το Ταμείον του Πανεπιστημίου δραχ. 200 εξ ων δραχ. 50 περιέρχονται εις το Ταμείον του Πανεπιστημίου και το υπόλοιπον τίθεται δι’ αμοιβήν των μελών της εξεταστικής Επιτροπής και δια δαπάνας χάρτου, γραφικής ύλης κλπ. Άρθρ.4.-1.Αι εξετάσεις συνίστανται εις  την καθ’ υπαγόρευσιν γραφήν κειμένου εξ 20  στίχων της ξένης γλώσσης και την μετάφρασιν αυτού εις την Ελληνικήν και αντιστοίχως   κειμένου   20   στίχων  της  Ελληνικής   γλώσσης και την μετάφρασιν αυτού εις την ξένην γλώσσαν. (Αντί για τη σελ. 81(δ) Σελ. 81(ε) Τεύχος Ε82-Σελ. 47 Διάφορες διατάξεις 31.Α.ω.25 2.Τα ονόματα των εξεταζομένων καλύπτονται δι’ αδιαφανούς τεμαχίου χάρτου, ως τα των υποψηφίων των μετεχόντων εις τον εισιτήριον διαγωνισμόν δια τας ανωτάτας Σχολάς του Κράτους. Άρθρ.5.-1.Η δι’ εκάστην γλώσσαν ορισθείσα επιτροπή μετά το πέρας των εξετάσεων καταρτίζει πίνακα, εις ον αναγράφονται μόνον οι κατά την κρίσιν της ικανοί. Ο πίναξ ούτος εις ουδεμίαν υπόκειται αναθεώρησιν. 2.Βάσει του πίνακος τούτου εκδίδεται σχετική βεβαίωσις υπογραφομένη υπό του Προέδρου της Επιτροπής. Η βεβαίωσις αυτή ισχύει δια τα δύο έτη. Άρθρ.6.-Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως. Εις τον αυτόν επί της Εθνικής Παιδείας και Θρησκευμάτων Υπουργόν ανατίθεμεν την δημοσίευσιν και εκτέλεσιν του παρόντος Διατάγματος. 